อย่าหลงเชื่อกดลิงก์อ้างประกันสังคมอัปเดตข้อมูล "ถอนเงินสมทบก่อนกำหนด" อาจถูกมิจฉาชีพหลอกโอนเงินจนเกลี้ยงบัญชี
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากที่มีการเผยแพร่คลิปวิดีโอโดยมีรายละเอียดว่า "สิ้นเดือนเมษายนนี้ ผู้สูงอายุรับเบี้ยพิเศษคนละ 2,500 บาท" กรมกิจการผู้สูงอายุ กระทรวงการพัฒนาสังคมและความมั่นคงของมนุษย์ ชี้แจงว่า ไม่มีการเพิ่มเบี้ย หรือเงินพิเศษใดๆ เนื่องจากปัจจุบันการจ่ายเบี้ยยังชีพ ยังคงยึดระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น โดยมีการจ่ายเบี้ยยังชีพให้แก่ผู้สูงอายุเป็นรายเดือนตามช่วงอายุ พร้อมกับเตือนภัยกรณีมิจฉาชีพส่ง SMS ข้อความเข้ามือถืออ้าง "สำนักงานประกันสังคม" แจ้งนายจ้าง ลูกจ้าง อัปเดตข้อมูลด่วน ถอนเงินสมทบก่อนกำหนด โดยแนบลิงก์ให้กดเข้าไปเพื่อกรอกข้อมูล ขอย้ำว่าอย่ากดลิงก์ในข้อความเด็ดขาด เพราะเป็นกลลวงมิจฉาชีพ เพื่อเข้าควบคุมโทรศัพท์มือถือของเหยื่อ แล้วโอนเงินจนเกลี้ยงบัญชี